Na temelju Zakona o zaštiti životinja („Narodne novine“, broj 102/17. i 32/19.), Zakona o veterinarstvu („Narodne novine“, broj 82/13., 148/13. i 115/18.) te članka 25. Statuta Općine Lastovo („Službeni glasnik Općine Lastovo“, broj 3/09., 1/13., 2/13., 5/18., 6/20. i 7/20. - pročišćeni tekst), Općinsko vijeće Općine Lastovo, na XX. sjednici, održanoj XX.XX. 2020. godine, donosi

ODLUKU

o uvjetima i načinu držanja domaćih životinja

I. OPĆE ODREDBE

Članak 1.

Odlukom o uvjetima i načinu držanja domaćih životinja (u daljnjem tekstu: Odluka) utvrđuju se uvjeti i način držanja domaćih životinja kojih su se dužni pridržavati posjednici domaćih životinja.

Članak 2.

Pojedini pojmovi, u smislu ove Odluke, imaju sljedeće značenje:

1. domaće životinje su životinje koje je čovjek pripitomio i udomaćio i koje uzgaja radi proizvodnje hrane, hrane za životinje i nusproizvoda životinjskog podrijetla koji nisu za prehranu ljudi (u daljnjem tekstu: nusproizvodi) te u druge gospodarske svrhe,
2. držanje domaćih životinja podrazumijeva njihov uzgoj, reprodukciju i boravak u gospodarskim stočarskim objektima, te na poljoprivrednom i šumskom zemljištu,
3. posjednik domaćih životinja je svaka pravna ili fizička osoba koja je kao vlasnik, korisnik ili skrbnik/čuvar stalno ili privremeno odgovorna za zdravlje i dobrobit životinje,
4. javnoprometne površine (javne ceste, nerazvrstane ceste, trgovi, mostovi, podvožnjaci, nadvožnjaci, pješački prolazi, parkirališta, pločnici, nogostupi, pješačke i biciklističke staze, stajališta javnog gradskog prometa i slične površine).

Pojmovi koji imaju rodno značenje koji su korišteni u ovoj Odluci, odnose se jednako na muški i ženski rod.

Članak 3.

Pod domaćim životinjama u smislu članka 2. stavka 1. točke 1. ove Odluke domaćim životinjama smatraju se životinje koje se drže za potrebe domaćinstva, i to:

1. kopitari (konji, magarci, mazge i mule),
2. papkari (goveda, ovce, koze i svinje),
3. perad (kokoši, guske, pure, patke i ostala perad),
4. glodavci (kunići, nutrije i činčile) i
5. druge životinje koje se drže za potrebe domaćinstva.

Članak 4.

Odredbe ove Odluke ne odnose se na pse, mačke, divlje životinje i životinje za društvo (kućne ljubimce) te napuštene i izgubljene životinje čije se držanje i zbrinjavanje regulira posebnom Odlukom.

Odredbe ove Odluke ne odnose se na životinje koje imaju gospodarsku namjenu.

II. UVJETI DRŽANJA ŽIVOTINJA

Članak 5.

Posjednik domaće životinje može držati istu na vlastitom zemljištu ili zemljištu za koje ima ugovoren neki od oblika zakupničkih odnosa.

Zemljište na kojem se drže domaće životinje mora biti ograđeno ogradom dovoljne visine i čvrstoće da je životinje ne mogu preskočiti ili samovoljno napustiti.

Članak 6.

Domaće životinje ne mogu se držati:

* u objektima kolektivnog stanovanja i pripadajućem okolišu objekta (stambene zgrade i njihove zajedničke prostorije),
* na udaljenosti manjoj od 20 metara od granice građevinskih parcela više stambenih blokova kolektivnog stanovanja,
* na udaljenosti manjoj od 20 metara od granice građevinskih parcela zdravstvenih i odgojno – obrazovnih objekata (škola, dječjih vrtića, sportskih terena, dječjih igrališta i dr.),
* na građevinskim parcelama čija je površina manja od 400 m2,
* na površinama javne namjene,
* u zaštitnom pojasu javnih cesta i nerazvrstanih cesta,
* u pojasu oko groblja, na udaljenosti manjoj od 100 m,
* na udaljenosti manjoj od 100 m od objekata u kojima se obavlja ugostiteljska ili turistička djelatnost (hoteli, apartmani, restorani, i drugi objekti te namjene).

Članak 7.

Držanje domaćih životinja za vlastite potrebe dopušteno je vlasnicima/korisnicima samostojećih obiteljskih kuća s okućnicom pod sljedećim uvjetima:

* građevina za držanje životinja i pripadajuće odlagalište otpadne animalne tvari (gnojišta, gnojne jame, lagune i sl.) moraju biti primjereni broju, vrsti i veličini životinja,
* od domaćih životinja iz članka 3. ove Odluke nije dozvoljeno držanje pijetla u naseljenim mjestima,
* domaće životinje posjednik životinja je dužan držati u čvrstim građevinama i s uzgojem na stelji (suho izgnojavanje),
* građevine za držanje životinja moraju biti udaljene najmanje 25 metara od najbliže susjedne stambene građevine, odnosno najmanje 25 metara od građevine za opskrbu vodom (bunar),
* svojim boravkom životinje ne smiju emitirati neugodne mirise i stvarati buku na način da ometaju ostale stanovnike,
* odlagalište otpadne animalne tvari mora biti nepropusno i izgrađeno od betona, natkriveno i zaštićeno od emitiranja neugodnih mirisa, u odlagalište se ne smiju slijevati površinske i oborinske vode, i u pravilu se smješta iza građevine za držanje domaćih životinja,
* odlagalište animalne tvari mora se prazniti najmanje jednom mjesečno i odlagati na higijenski način najmanje 60 metara od najbližeg stambenog objekta,
* otpadna animalna tvar može se odlagati i na manju udaljenost, ne manju od 30 metara od najbližeg stambenog objekta, s tim da se odmah po odlaganju izvrši prekrivanje slojem zemlje (zaoravanje),
* odlagalište otpadne animalne tvari mora biti udaljeno najmanje 30 metara od građevine za opskrbu vodom (bunar),
* građevine i prostori za držanje domaćih životinja moraju se redovito čistiti, sukladno propisima o zaštiti okoliša.

Članak 8.

U osiguravanju uvjeta za držanje domaćih životinja iz članka 7. ove Odluke, posjednik domaće životinje dužan je:

* izgraditi i održavati odgovarajući objekt odnosno nastambu u skladu sa potrebama pojedine životinjske vrste, a materijali koji se koriste za izgradnju nastambi ne smiju biti opasni za životinje i djelovati štetno na njihovo zdravlje te se moraju lako čistiti, prati, a po potrebi i dezinficirati,
* osigurati hranu i vodu u potrebnim količinama na način prilagođen njihovoj vrsti, stanju i dobi,
* osigurati odgovarajući prostor u skladu sa potrebama pojedine životinjske vrste a za životinje koje su privremeno ili trajno smještene izvan nastambi osigurati prirodne ili izgrađene zaklone od nepovoljnih vremenskih ili klimatskih uvjeta, grabežljivaca i drugih opasnosti za njihovo zdravlje i dobrobit,
* učiniti sve dijelove prostora dostupnima za održavanje i čišćenje te omogućiti nesmetanu brigu o domaćim životinjama,
* osigurati nesmetano kretanje domaćih životinja u skladu s potrebama pojedine životinjske vrste,
* privezane životinje moraju biti vezane na način da im se ne uzrokuje bol, patnja, ozljeda ili strah,
* onemogućiti bijeg domaće životinje,
* pravodobno zatražiti veterinarsku pomoć i osigurati zbrinjavanje bolesnih ili ozlijeđenih životinja, veterinarsku pomoć pri porodu ako je potrebna i osigurati odgovarajuću njegu bolesnih, ozlijeđenih i iscrpljenih životinja,
* sprječavati širenje neugodnih mirisa i buke na okolicu,
* životinjski otpad redovito čistiti,
* osiguravati uvjete za očuvanje i unapređenje ljudskog okoliša.

Prilikom osiguravanja uvjeta u smislu stavka 1. ovog članka, posjednik domaće životinje dužan je pridržavati se propisa o zaštiti životinja i veterinarstvu.

Članak 9.

Domaće životinje mogu boraviti na ispaši na poljoprivrednim i šumskim površinama koje su u vlasništvu ili zakupu te pod nadzorom posjednika domaće životinje.

Članak 10.

Domaće životinje mogu se kretati prometnicama samo pod nadzorom posjednika.

Za stalno ili povremeno korištenje prometnica u svrhu pristupa na ispašu posjednik domaće životinje dužan je od Jedinstvenog upravnog odjela Općine Lastovo ishoditi suglasnost najkraćeg koridora kojim će se životinje kretati.

Posjednik domaće životinje koje su se kretale ili prelazile javnoprometnu površinu, dužan je očistiti onečišćenje (izmet) koje su domaće životinje ostavile na toj površini.

Članak 11.

Posjednik domaće životinje koji je neovlaštenim ulazom ili korištenjem tuđeg posjeda, odnosno tuđeg poljoprivrednog zemljišta, prouzročio materijalnu štetu istog, dužan je snositi sve proizašle troškove.

U slučaju da je posjednik domaćih životinja zatečenih na površinama javne namjene nepoznat, Općina Lastovo ima pravo ukloniti te privremeno ili trajno zbrinuti domaće životinje.

U slučaju da je posjednik zatečenih životinja na površinama javne namjene poznat, Općina Lastovo ima pravo ukloniti te privremeno ili trajno zbrinuti domaće životinje, a troškove istog snosi posjednik.

III. MJERE ZABRANE

Članak 12.

Zabranjeno je:

* napuštanje životinja, izbacivanje van dvorišta ili van objekata za držanje životinja,
* zlostavljanje životinja (izgladnjivanje, udaranje),
* organiziranje borbi životinja i učešće životinja u tim borbama,
* ostavljanje lešina i dijelova životinja na površinama javne namjene, a posebice u kontejnerima za komunalni otpad.

IV. NADZOR

Članak 13.

Nadzor nad provođenjem mjera ove Odluke provodi komunalni redar i nadležna veterinarska i stočarska inspekcija, svatko u okviru svoje nadležnosti.

V. NOVČANE KAZNE

Članak 14.

Novčanom kaznom u iznosu od 5.000,00 kuna do 10.000,00 kuna kaznit će se pravna osoba, novčanom kaznom u iznosu od 2.500,00 do 5.000,00 kuna kaznit će se fizička osoba -obrtnik, a novčanom kaznom u iznosu 500,00 do 1.000,00 kuna kaznit će se fizička osoba za prekršaj, ako drži domaću životinju protivno odredbama članka 5., 6., 7., 8., 9., 10., 11. i 12. ove Odluke.

Za prekršaj iz stavka 1. ovog članka kaznit će se odgovorna osoba u pravnoj osobi novčanom kaznom u iznosu od 500,00 do 2.000,00 kuna.

Članak 15.

Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde, sukladno zakonu i ovoj Odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obavezni prekršajni nalog, s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga.

VI. PRIJELAZNE I ZAVRŠNE ODREDBE

Članak 16.

Posjednici domaćih životinja dužni su uskladiti uvjete, način i mjesto držanja domaćih

životinja prema odredbama ove Odluke u roku od tri mjeseca od stupanja na snagu ove Odluke.

Članak 17.

Ova Odluka stupa na snagu osmog dana od dana objave u Službenom glasniku Općine Lastovo.

REPUBLIKA HRVATSKA

DUBROVAČKO-NERETVANSKA ŽUPANIJA

OPĆINA LASTOVO

OPĆINSKO VIJEĆE

KLASA: 601-01/20-01/05

URBROJ: 2145-02-20-

Lastovo, XX. XX 2020. godine

PREDSJEDNIK OPĆINSKOG VIJEĆA

Tonći Šarić